'n Kwart van behoeftige kleuters gaan slaap honger | Maroela Media
Hannes Noëth, uitvoerende direkteur van Helpende Hand, en Riana Nel, ambassadeur vir die #StopHonger-projek,sê 'n R10-donasie kan 'n kleuter se magie vol hou. Foto: Helpende Hand.
Dit is die bevindinge van 'n navorsingsverslag wat Solidariteit Helpende Hand by 52 kleuterskole oor hongersnood onder Afrikaanse kleuters gedoen het. Hierdie kleuterskole is deel van Helpende Hand se voedingsprogramme wat reeds vir 4 800 kleuters sorg.
Helpende Hand het die verslag met kommerwekkende syfers oor die hongersnood by kleuters in behoeftige gemeenskappe Dinsdag in Centurion bekendgemaak.
Die kleuterskole is onder meer gevra om aan te dui hoeveel van hulle kinders eet nie saans nie. Hierdie syfer word ondersteun deur die aantal ouers wat nie skoolgelde kan betaal nie, asook die aantal kleuters vir wie daar in sommige gevalle 'n kospakkie huis toe gestuur word.
"'n Gemiddeld van 24% van die kleuters by dié kleuterskole kry vermoedelik nie saans kos nie en ly dus honger.
"Dit terwyl meer as 40% van hierdie kleuterskole nie kan bekostig om meer as een maaltyd vir die kleuters op 'n dag te bied nie," het Ernst Vorster, adjunk- uitvoerende hoof van kommunikasie by Helpende Hand, gesê.
Helpende Hand het die verslag met kommerwekkende syfers oor die hongersnood by kleuters in behoeftige gemeenskappe Dinsdag in Centurion bekendgemaak. Foto: Reint Dykema.
"Ons het nie verniet 'n stem nie, ons is nie verniet hier geplaas nie. Kwesbare kleuters moet beskerm word. As 'n ma is dit vir my belangrik om te weet dat die gemeenskap kennis neem van die swaarkry van kinders in behoeftige gemeenskappe," het Riana Nel, sangeres en ambassadeur van Helpende Hand se #StopHonger-projek, gesê.
Nel het bygevoeg dat 'n bedrag van so min as R10 kan help om 'n kleuter se magie vol te hou. "Onthou, 'n kind kan nie besluit in watter omstandighede hulle gebore word nie."
Margolé Riekert, die projekorganiseerder van Helpende Hand se Kosblikkie-voedingsprogram, het gesê die program het reeds aansoeke van 93 kleuterskole ontvang wat vir sowat 12 000 kleuters sorg.
"Dit is skrikwekkend om te dink ons versorg tans sowat 6 000 kleuters, en wil graag poog om 8 000 te help terwyl daar eintlik reeds aansoeke is om 12 000 kleuters te help voed. Dit is vreeslik om te dink elkeen van hierdie syfers verteenwoordig 'n gesiggie wat honger ly.
"As daar vanaand 'n kind honger gaan slaap, is dit 'n aanklag teen ons as gemeenskap en volwassenes," het Hannes Noëth, uitvoerende direkteur van Helpende Hand, hierop gesê.
"Dit is waar dat daar kinders is wat saans nie eet nie! Daar is kinders wat drie…vier..bakkies pap agter mekaar eet! Ons moet soms hulle stop…" sê Marie Visagie (regs), skoolhoof van Pinocchio kleuterskool. Saam met haar is Riana Nel, sangeres en ambassadeur van Helpende Hand se #StopHonger-veldtog. Foto: Reint Dykema.
Só kan lesers help:
Jy kan betrokke raak, 'n bord kos vir kleuters borg, en Helpende Hand só help om 1,5 miljoen etes vir 8 000 kleuters landwyd te voorsien.
SMS die woord STOP na 38969 en skenk 'n bord kos vir 'n honger kleuter. Die SMS kos R10.
Besoek ook Stophonger.co.za waar jy meer oor dié projek van Helpende Hand kan uitvind. Onder aan die webwerf is daar meer besonderhede oor die verskillende opsies van hoe jy hierdie projek kan ondersteun.
Daar moet meer gedoen word om Afrikaanse kinders te help.
En n Demokratiese regering….. Het besluit die kinders is te wit en daarom kry hulle GEEN hulp van regering soos veronderstel nie. Net soos Sasol se "non-white" aandele…. In die tussentyd staan die wit tannies steeds en uitdeel by African kindertjies wat 25 jaar bevoordeeld is. Tog so ironies.
Sopas my R10 gestuur. Dit is wat 'n brood vandag kos.
Dis n ernstige aanklag teen ouers wat kinders, wat hulle nie kan bekostig, in die wereld bring en dan hoop dat ander hulle sal help om hulle te versorg. Behalwe dat hulle honger gaan slaap kry baie kinders ook geen liefde, deernis en respek.
Oral word bydraes gevra, renosters, olifante, voels, mense. As jy elke R10 bymekaar tel gee ons baie geld weg en nou word ons ook armer.